2003/584/EY: Neuvoston päätös, tehty 22 päivänä heinäkuuta 2003, kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen muutospöytäkirjan tekemisestä



Virallinen lehti nro L 198 , 06/08/2003 s. 0010 - 0012



Neuvoston päätös, tehty 22 päivänä heinäkuuta 2003, kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen muutospöytäkirjan tekemisestä (2003/584/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 95 artiklan yhdessä 300 artiklan 2 kohdan ja 300 artiklan 3 kohdan ensimmäisen alakohdan kanssa, ottaa huomioon komission ehdotuksen(1), ottaa huomioon Euroopan parlamentin lausunnon(2), sekä katsoo seuraavaa: (1) Neuvosto antoi 24 päivänä marraskuuta 1986 direktiivin 86/609/ETY kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä(3), jossa vahvistetaan yhteiset säännöt, joihin sisältyvät kokeellisiin ja muihin tieteellisiin tarkoituksiin käytettävien selkärankaisten eläinten suojelusta 18 päivänä maaliskuuta 1986 tehdyn eurooppalaisen yleissopimuksen, jäljempänä "yleissopimus", periaatteet, tavoitteet ja keskeiset määräykset. (2) Neuvosto teki 23 päivänä maaliskuuta 1998 päätöksen 1999/575/EY kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen tekemisestä yhteisön puolesta(4) ja antoi julistuksen, jonka mukaan Euroopan yhteisö katsoo, etteivät mainitun yleissopimuksen 28 artiklan 1 kohdassa määrätyt vaatimukset tilastotietojen ilmoittamisesta koske sitä. Yleissopimus tuli voimaan yhteisön alueella 1 päivänä marraskuuta 1998. (3) Yleissopimuksen liitteisiin sisältyvät määräykset ovat luonteeltaan teknisiä, ja niiden olisi oltava kyseessä olevien alojen viimeisimmän tieteellisen ja teknisen kehityksen sekä tutkimustulosten tasalla. Siksi näitä määräyksiä on asianmukaista tarkistaa määräajoin yksinkertaistetun menettelyn avulla. (4) Yleissopimuksen liitteiden muuttamisessa sovellettavaa yksinkertaistettua menettelyä koskeva muutospöytäkirja avattiin yleissopimuksen allekirjoittajavaltioiden allekirjoitettavaksi 22 päivänä kesäkuuta 1998. Tämä muutospöytäkirja olisi siten hyväksyttävä, ON PÄÄTTÄNYT SEURAAVAA: 1 artikla Hyväksytään Euroopan yhteisön puolesta kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen muutospöytäkirja. Muutospöytäkirjan teksti on tämän päätöksen liitteenä. 2 artikla Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa muutospöytäkirja sen 4 artiklan 1 kohdan a alakohdan mukaisesti osoituksena siitä, että yhteisö katsoo pöytäkirjan sitovan sitä. 3 artikla Muutospöytäkirja allekirjoitetaan yhteisön puolesta vasta sen jälkeen kun ne jäsenvaltiot, jotka myös ovat tämän päätöksen 1 artiklassa tarkoitetun eurooppalaisen yleissopimuksen osapuolia, ovat saattaneet päätökseen menettelyt muutospöytäkirjan tekemiseksi sen 4 artiklan mukaisesti. Jäsenvaltioiden on ilmoitettava komissiolle mahdollisimman pian siitä, että ne ovat saattaneet tarvittavat menettelyt päätökseen. 4 artikla Mainitun yleissopimuksen 28 artiklan 1 kohtaa koskeva varauma, jonka Euroopan yhteisö on tehnyt ja joka on neuvoston päätöksen 1999/575/EY liitteessä B, pysyy muuttumattomana. 5 artikla Tämä päätös julkaistaan Euroopan unionin virallisessa lehdessä. Tehty Brysselissä 22 päivänä heinäkuuta 2003. Neuvoston puolesta Puheenjohtaja G. Alemanno (1) EYVL C 25 E, 29.1.2002, s. 538. (2) Lausunto annettu 2. heinäkuuta 2002 (ei vielä julkaistu virallisessa lehdessä). (3) EYVL L 358, 18.12.1986, s. 1. (4) EYVL L 222, 24.8.1999, s. 29.